喜雨寄上饒守
作者：王洋
朝代：宋

paragraphs: 東村叢祠聞伐鼓，西村巫家女兒舞。
滿城半笑半悲啼，唯有使君心獨苦。
使君日日拜土龍，尊彝浄潔籩豆豐。
公廚彌月不御肉，七十行老筋力充。
明明上天採民譽，先使千嶂雲朣朧。
知公不肯愛珠玉，非玉非珠只雨粟。
如今萬室動歌弦，穩保千箱滿穜稑。
不須袞袞談政理，但持此事獻天子。
從來上瑞是豐年，會有徴書封玉璽。
有如不掩造物功，盡付妙手歸長空。
長空冥冥不可名，請公便作喜雨亭。